
Ndugu Wadau wa Vyombo  vya Habari Tanzania, mkiwemo Viongozi wa Serikali,
Mabalozi wa nchi washiriki wa maendeleo Tanzania,
Wamiliki wa vyombo vya habari Tanzania,
Wahariri na waandishi wa habari,
Wageni waalikwa,
Mabibi na Mabwana


Ninayo furaha kutambua kuwa Mfuko wa Vyombo va Habari Tanzania umetukusanya wadau mbalimbali ili kutambua mafanikio ya kuwepo kwa mfuko huo takribani miaka mitatu iliyopita. Nachukua nafasi hii kuwashukuru wahisani- Uswisi, Uingereza, Denmark, Uholanzi na Ireland.

Nimetambua kuwa Mfuko wa Vyombo vya Habari  umejikita katika kuviwezesha vyombo vya habari kutoa habari zake kwa ubora unaokidhi viwango vya kitaaluma. Uwezeshaji huo umekuwa kwa njia mbili kubwa.

Kwanza, utoaji ruzuku wa waandishi wa habari mmoja mmoja ambao walidhamiria kutumia muda wa kutosha kufanya utafiti kwa kufika maeneo ambayo waandishi au vyombo vingi vya habari kushindwa kufika kutokana na  upungufu wa kifedha. Aidha, utoaji wa ruzuku kwa vyombo vya habari kama mashirika yaliyolenga kuandika makala au kutengeneza vipindi vya redio au televisheni vilivyofanyiwa utafiti wa kina.

Pili, kujenga uwezo wa kufanya kazi kwa vitendo kupitia kwa magwiji wa taaluma ya uandishi wa habari, ndani na nje ya nchi. Nimeambiwa magwiji hawa wamekuwa wakifanya kazi kwa karibu sana na waandishi mmoja mmoja wakirithisha taaluma waliyonayo kwa wengine kwa viwango vya ubora wa hali ya juu.

Ndugu wadau wa vyombo  vya habari,
Mimi binafsi nimefarijika kuona mfuko huu uliwezesha waandishi wa habari kufika maeneo ya vijijini ambako wengi wetu tusingeweza kufika bila msaada wa mfuko.

Ni mara nyingi tumeshuhudia vyombo vya habari vikiandika na kutangaza mambo ya mijini zaidi na hususan yanayowahusu viongozi wa serikali au watu maarufu nchini. Lakini umejitofautisha na mwelekeo huo na kujikita katika habari za kutoka vijijini. Nimetiwa moyo, kusikia kwamba mwisho wa siku mfuko wa vyombo vya habari unatarajia kuona utawala bora, uwajibikaji na uwazi katika jamii yetu ukiendelea kutawala.

Mfuko uvishajilishe vyombo vya habari kuwa chimbuko la umoja katika jamii badala ya kuchochea mifarakano katika jamii. Hivyo basi, tunategemea mfuko huo hauwi chanzo cha uchokozi, uchochezi na uchonganishi miongoni mwa jamii ya Watanzania, kwani uchonganishi hatima yake ni uvunjifu wa amani na kudumaza juhudi za kuleta maendeleo katika taifa.

Ndugu wadau wa vyombo vya habari,
Taarifa kwamba katika muda wa miaka mitatu iliyopita, mfuko umeweza kuwajengea uwezo waandishi binafsi takribani 300, wengi wao wakijikita kuandika  habari za vijijini, ni habari njema za kujivunia katika tasnia ya habari Tanzania.

Mtazamo wa serikali ni kwamba mfuko huu hautakuwa na tija kama hautajikita katika kufanikisha, kujenga na kutumiwa na waandishi wa habari wenye weledi wa taaluma yao na wenye kuzingatia maadili.

Ndugu wadau wa vyombo vya habari,
Ombi langu kwa uongozi na wafadhili wa mfuko, ni kuendeleza kwa bidii yote, kazi hii ya kuwapa ruzuku waandishi wenye nia ya kuandika zaidi habari za vijijini, lakini pia ni muhimu waandishi wanapoandika habari za vijijini au sehemu yoyote wazingatie weledi na kuangalia maslahi ya taifa. Hivyo basi pamoja na kusomeshwa kulikofanyika, tungeomba wasomeswe kupitia huo mfuko katika kozi ndefu. Mfano shahada, diploma na stashahada. Lakini pia kuwapatia nyenzo za kufanyia kazi kama kompyuta na modemu n.k.

Ndugu wadau wa vyombo vya habari,
Sekta ya habari, endapo itatumika na kutumiwa vyema, ni gurudumu la maendeleo ya kiuchumi na kijamii nchini. Siku hadi siku, inaendelea kubainika kuwa habari sahihi na yenye kutumika kwa nia njema ni nyenzo kuu ya kusukuma uchumi na maendeleo ya nchi katika kufikia malengo ya dira ya taifa ya maendeleo 2025, MKUKUTA na Malengo ya Umoja wa Mataifa ya Milenia (MDGs).

Hata hivyo, pamoja na mchango wa huu mfuko, sekta ya habari inahitaji rasilimali fedha nyingi ambazo serikali peke yake wala wamiliki wachache wa vyombo vya habari hawawezi kuzimudu. Hivyo, mfuko unapaswa kutumiwa vizuri kwa lengo la kuinua ubora wa habari zenye kuzingatia uzalendo, utaifa na ukweli badala ya kutumika kuonea au kudhalilisha utu wa mtu au hata taasisi.

Ni matarajio ya serikali na Watanzania wote kwamba mfuko utajikita zaidi katika kusaidia vyombo vya habari vijijini na zaidi sana kuhakikisha sauti za Watanzania wengi zinasikika kupitia vyombo vya habari. Pia serikali inategemea kuona shughuli zake zikiendelea kutekelezwa kwa dhati kupitia kwa watafiti wakishirikiana na maofisa habari wa wilaya na halmashauri mbalimbali nchini.

Ndugu wadau wa vyombo vya habari,
Pamoja na kwamba kila Mtanzania kwa nafasi yake ana haki ya kutoa mawazo yake na yote yanahitaji kuheshimiwa, ni mategemeo ya serikali kwamba, busara na hekima itatumiaka katika miaka yote ya uhai wa mfuko huu kujenga ufahamu chanya kwa wananchi vijijini kuhusu mikakati ya serikali katika sekta mbalimbali nchini.

Ibara ya 18 (a)ya Katiba ya Nchi yetu inasema: Kila mtu anao uhuru wa kutoa maoni na kuelezea fikra zake, hivyo vyombo vya habari vina mchango mkubwa wa kuzifikia sauti hizi na kuzipa nafasi ili zisikike zaidi na zaidi, lakini pamoja na hayo, ibara hii itumike sambamba na ibara ya 30 (1) “Haki na uhuru wa binadamu ambavyo msingi wake umeorodheshwa katika katiba yetu, hautotumiwa na mtu mmoja kwa maana ambayo itasababisha kuingiliwa kati au kukatizwa kwa haki na uhuru wa watu wengine au maslahi ya umma.”

Lakini pia ibara ya 30 (2a) inaeleza wazi kuwa kuhakikisha kuwa haki na uhuru wa watu wengine au maslahi ya umma havitaathiriwa na matumizi mabaya ya uhuru na haki za watu binafsi.

[bookmark: _GoBack]Tunategemea mtakapojadiliana kuhusu “Vyombo vya Habari na Uwajibikaji”, mtaelekeza mawazo yenu namna ya kutoa kipaumbele kuendeleza sekta ya habari na kusukuma kwa kasi mafanikio ya  ukuaji wa uchumi na maendeleo endelevu ya nchi yetu. Na pia kuhimiza misaada hii ielekezwe katika vyombo vya habari vya umma ambavyo vina uwezo wa kufikia wananchi vijijini kwa uhakika.

Aksanteni kwa kunisilikiza.


